[Foto’s] Drie dood in gru-ongeluk met sportmotorFoto: Verskaf. Drie mense is Sondagaand in ŉ gru-ongeluk in Port Elizabeth dood. Charles Bramwell, adjunkdirekteur van die Oos-Kaapse verkeersdepartement, het aan Maroela Media bevestig drie mans is dood nadat hulle uit ŉ Audi R8-sportmotor geslinger is. “Die ongeluk het op die M4 by die Mount Road-afrit op pad na Somerstrand gebeur,” het Bramwell gesê. Ao. Alwin Labans, woordvoerder van die polisie, het die name van twee slagoffers aan Maroela Media bevestig. “Die een is Philip Weyers-Henderson (50) en die ander Jarryd Mickinnon (26). Die derde oorledene is nog nie geïdentifiseer nie.” Die bestuurder het vermoedelik om ŉ draai beheer oor die voertuig verloor. “Bewyse op die toneel dui aan dat die voertuig die plaveisel en metaalversperrings getref het voor dit teen ŉ paal wat oorhoofse treinkabels ondersteun, gebots het,” het Bramwell verduidelik. Volgens Bramwell het die motor moontlik vir ŉ wyle deur die lug getrek tydens die voorval. “Die voertuig het weg van die pad af tot stilstand gekom en is op treinspore langs die see opgespoor. Die liggame van die oorledenes is tussen 30 en 40 m weg van die voertuig af gevind nadat hulle vermoedelik uit die voertuig geslinger is. “Dit wil voorkom asof daar drie mense in die sportmotor was hoewel daar net sitplek vir twee mense is,” het Bramwell gesê. Die slagoffers het veelvuldige beserings opgedoen tydens die voorval en is op die toneel dood verklaar deur nooddienste. Geen ander voertuie was betrokke in die ongeluk nie.